Tuntematon, varakas sotaveteraani kertoo Facebook-ilmoituksella haluavansa auttaa vähävaraisia lapsiperheitä jakamalla heille valtavan määrän kaupan lahjakortteja ruokaan ja tarvikkeisiin.

Tuntematon sotaveteraani on jo hankkinut valmiiksi yhden laatikon ja yhden muovisäkin ruokakauppojen lahjakortteja, jotka hän haluaisi lahjoittaa vähävaraisille lapsiperheille.

– Raha on tuonut minulle vain harmia ja perskärpäsiä. Siksi luovun kaikesta, sotaveteraani kirjoittaa.

Reilusti yli 90-vuotias veteraani on kohdannut vuosien varrella lukuisia kertoja hännystelijöitä, jotka ovat yrittäneet hyötyä hänen rahoistaan.

– Kaikenlaisia huijareita, jotka lyöttäytyvät ystäviksi ja koittavat saada halukkaaksi auttamaan heitä. Havaitsin, että ostokortit ovat erittäin hyvä tapa auttaa, kun niillä rahat menevät oikeaan tarkoitukseen, eivätkä pääse huumehörhöt ja alkoholistit tai muutkaan niitä käyttämään tarpeettomasti hyödykseen, sotaveteraani kertoo Iltalehdelle.

Sotaveteraani on lahjoittanut jo ison osan omaisuudestaan erilaisille järjestöille, kuten lastensuojelujärjestölle, sairashelikopterille ja syöpäsäätiöön. Nyt hän auttaa ensimmäistä kertaa yksityishenkilöitä.

– Vaikka olen vielä aika lailla luojan kiitos hyväkuntoinen, kyllä minullakin kalenteri näyttää siltä, ettei tässä enää monia kymmeniä vuosia pysty elämään. Kun minulla on kerran varaa, mietin, miten voisin niitä hyödyntää, että tuntisin hyvää oloa. Tästä tunnen suurta iloa, että saan olla hyödyksi lapsiperheille.

Sotaveteraanin koskettava tarjous leviää Facebookissa. Kuvan saa suuremmaksi klikkaamalla.

Hyvä teko liikutti

Yksi sysäys lahjoitusten aloittamiselle tuli, kun sotaveteraani näki apteekissa pienen arkisen hyvän teon.

– Näin apteekissa iäkkään naisen, joka ei saanut ostettua lääkkeitä, kun hänellä puuttui vähän yli euro yli 60 euron ostoksista. Noin 60–70-vuotias mies tuli tällöin sanomaan, että saanko minä maksaa rouvan lääkkeet.

– Minä tunsin miestä sen verran, että tiesin, että aika pienellä eläkkeellä hän itsekin elää. Rouvalle annettu rahamäärä ei ollut suuri, mutta voi että miten mummo oli hyvillään. Tässä näkyy, miten hyvää tahtoa voi pienillä teoilla osoittaa.

Sotaveteraani on huolissaan siitä, että moni lapsiperhe ja yksinhuoltaja on nyt yhä tiukemmassa tilanteessa taloudellisesti.

– Kaikki kallistuu pikkuhiljaa ja kaikki on niin pienestä kiinni. Kyllä se päivittäinen ruoka-annos pitää saada. Haluan osaltani auttaa, kun siihen pystyn.

Hän on kartuttanut omaisuuttaan nuoruudesta saakka.

– Työstä ja vanhempien perinnöstä omaisuuteni on tullut. Nuorena ihmisenä tulot olivat niukat, mutta kun menot olivat olemattomia, kyllä sitä rahaa on säästynyt jo sieltä saakka.

Näin pyydät apua

Salaperäinen sotaveteraani ei paljasta, kuinka paljon hän aikoo lapsiperheille lahjoittaa. Hänen Facebookissa julkaisemassaan kuvassa on kuitenkin jo yksi säkki ja yksi laatikko täynnä lahjakortteja, jotka ovat arvoltaan 100–150 euroa.

Tuntematon sotaveteraani toivoo apua tarvitsevilta yhteydenottoja sähköpostitse. Sotaveteraani on hankkinut lahjakortteja useisiin kauppoihin ympäri maata, joten apua voi pyytää asuinpaikasta riippumatta.

Jos tarvitset hätäapua tai tunnet jonkun, joka tarvitsee, sotaveteraaniin voi olla yhteydessä sähköpostitse hyvyys.voittaa@gmail.com.